ARROW เศร้า กำไร Q3 ลดลง 32.19% เหลือ 47.76 ลบ. เหตุต้นทุนสูง-รายได้เพิ่ม
ARROW เศร้า กำไร Q3 ลดลง 32.19% เหลือ 47.76 ลบ. จากปีก่อนกำไร 70.44 ลบ. เหตุต้นทุนสูง-รายได้เพิ่ม ขณะที่ 9 เดือนแรกมีกำไร 147.23 ลบ. ลดลง 25.29% จากปีก่อนมีกำไร 197.08 ลบ.
9 พ.ย. 2560

บริษัท แอร์โรว์ ซินดิเคท จำกัด (มหาชน) หรือ ARROW รายงานผลการดำเนินงานประจำไตรมาส 3/60 (รวมบริษัทย่อย) สิ้นสุดวันที่ 30 ก.ย. 60 และงวด 9 เดือนปี 60 มีกำไรสุทธิดังนี้

โดยผลการดำเนินงานประจำไตรมาสกล่าวมีกำไรลดลง เนื่องจากกำไรขั้นต้นจากการขายและการบริการลดลง 38.24 ล้านบาท หรืออัตรากำไรขั้นต้นต่อรายได้รวมลดลง 17% จากงวดเดียวกันของปีก่อน เนื่องจากหลายปัจจัย ได้แก่ ต้นทุนวัตถุดิบเหล็กในตลาดโลกปรับตัวเพิ่มขึ้นตั้งแต่ต้นปี 2560 แต่บริษัทยังขายสินค้าบางส่วนในราคาเดิมกับลูกค้าที่ได้ยืนยันราคาขายไว้แล้ว ต้นทุนผลิตสูงขึ้นจากบางสายการผลิตที่ยังผลิตได้ไม่เต็มที่
รวมถึงงานด้านบริการของบริษัทย่อยมีต้นทุนสูงขึ้น อย่างไรก็ตาม บริษัทมีนโยบายเพิ่มยอดขายเพื่อให้ผลิตสินค้าได้เต็มกำลังผลิต ปรับราคาขายสินค้าและบริการให้เป็นไปตามราคาตลาดควบคู่กับการรักษาอัตรากำไรขั้นต้นในระดับที่สามารถแข่งขันได้
ขณะที่ค่าใช้จ่ายขายและบริการต่อรายได้รวม เพิ่มขึ้นจากอัตรา 5.04% เป็น 5.59% ของรายได้รวม หรือเพิ่มขึ้น 12.96% จากงวดเดียวกันของปีก่อน ส่วนใหญ่เป็นค่าใช้จ่ายที่เกิดจากบริษัทย่อยที่ยังมียอดขายไม่เป็นไปตามเป้าหมาย
รวมทั้งดอกเบี้ยจ่ายเพิ่มขึ้น 4.41 ล้านบาท เพิ่มขึ้น 512.64% จากงวดเดียวกันของปีก่อน เนื่องจากบริษัทใช้สินเชื่อจากสถาบันการเงินเพื่อซื้อวัตถุดิบเพิ่มขึ้น